Morten Østergaard (RV), 2011-03-22:
Vi er glade for, at regeringen – i hvert fald i den situation, vi taler om her, i forbindelse med markedsføringsreglerne – er klar til at ændre på den danske lovgivning i tråd med de domme og den praksis, der er udsprunget af EU-Domstolen.
Det kunne man jo med fordel lade sig inspirere af på andre områder, ikke mindst Integrationsministeriets område, hvor der har været en helt anden sendrægtighed.
Ikke desto mindre giver det her jo anledning til nogen diskussion, for det er ikke altid, man synes, at den praksis, der udspringer af EU-Domstolen, nødvendigvis er formålstjenlig eller den rigtige.
Sådan er det jo, der er også nogle, der indimellem bliver dømt ved danske domstole, som kunne ønske sig, at tingene var anderledes.
Men vi står så i en situation, hvor det direktiv, der ligger til grund for dommene, jo rent faktisk er ved at undergå en procedure, hvor det skal revurderes og evalueres, og hvor der er mulighed for at ændre på tingene.
I Det Radikale Venstre har vi den opfattelse, at det har tjent Danmark godt med et forbud mod de her rabatordninger, at det har medvirket til at sikre, at der er gennemsigtighed, og at forbrugerne ikke gøgles ind i en lang række af forskellige finurlige rabatordninger, som er med til at sløre, hvad den reelle pris er, og at det har medvirket til at sørge for, at butikkerne konkurrerer på varernes pris og ikke på sådan en tivolisering af markedsføringen.
Vi er også optaget af at prøve at se, om vi kan undgå at få det, som andre ordførere har kaldt amerikanske tilstande, hvor man ikke kan gå ned i supermarkedet og få varerne til en fornuftig pris uden at have lommen fyldt med ting, man har klippet ud af diverse kuponhæfter og reklamebrochurer.
Vi vil meget gerne medvirke til i udvalgsbehandlingen, at vi forholder os fremadrettet til den revision, der er i gang, og måske laver en beretning eller et fælles betænkningsbidrag i udvalget, som også kan bruges af Europaudvalget som baggrund for at holde fast i, at der skal arbejdes for, at den her fornuftige praksis, vi har i Danmark, om ikke udbredes til resten af EU, så i hvert fald bliver mulig at opretholde i Danmark – og så må vi jo tage det derfra.
Det andet spørgsmål, som er rejst i flere af høringssvarene, ikke bare fra næringslivet, men også fra forbrugersiden, er spørgsmålet om, hvordan vi så, når lovforslaget er vedtaget – og det bliver også, forventer jeg, med radikale stemmer – griber sagen an.
Der noterer jeg hvert fald, at der er et klart ønske fra begge sider om, at man meget hurtigt er klar med en vejledning om, hvordan de her regler skal omsættes til dansk praksis.
Det vil jo også være med til at sikre en eller anden form for disciplineret indførelse af rabatkuponer i Danmark.
Desværre viser det sig, at det jo er en af de ting, det har været meget vanskeligt at opretholde, så man kan sige, at forbrugerne tilsyneladende ikke mister det helt store, for der er ikke ret mange virksomheder, der har levet op til lovens krav.
Det er selvfølgelig ikke nødvendigvis et godt argument for at ændre lovgivningen, men det er blot for at sige, at det jo er et eksempel på, at det ikke er nok at lave paragrafferne.
Det handler også om, hvordan det bliver omsat i praksis, og der håber vi, at vi gennem udvalgsbehandlingen i den her diskussion om, hvordan vi sørger for, at virksomhederne ved, hvilke regler der gælder, kan få skabt klarhed både for forbrugere og for erhvervsdrivende, sådan at de rabatkuponer og de nye ordninger, der kommer, ikke fører til en voldsom forøgelse af uigennemsigtigheden, men i stedet for gør det let og håndterligt, både for forbrugerne og for erhvervslivet.
Jeg forventer, at vi kan støtte lovforslaget, fordi vi altså synes, det er afgørende, at vi er i overensstemmelse med de fælles regler i EU og dermed også domstolspraksis.